UMongameli Mnangagwa Uhlangana Lababalisi
Umongameli Emmerson Mnangagwa uhlangane lenkokheli yenhlanganiso emele ilungelo lababalisi eye Progressive Teachers Union of Zimbabwe, ngoLwesihlanu, behlaziya inhlupho ababalisi ababhekane lazo elizweni.
HARARE — UMongameli Mnangagwa ubikwa enze izithembiso ezithize emhlanganweni wakhe lababalisi, ezingabembakiyo kodwa engatsho lutho kangako ngeholo abalifuna lihlaulwe nguhulumende ngedollar leMelika. Ekhuluma lentathelizindaba ngemva kwalo umhlangano owenzelwe emahofisini kamongameli eMunhumutapa Building, umkhokheli we Progressive Teachers Union of Zimbabwe uMnu. Takavafira Zhou uthi bajabule ngokuphiwa isikhathi sokulalela izikhalazo zababalisi okwenziwe nguMnangagwa. Esinye sesikhalazo abasethulele uMnangagwa uZhu uthe bafuna ababalisi bangezelelwe iholo lifike kunkulungwane ezintathu zamadollar-$3000, ngenyanga. “Kumhlangano esiwenze lopresident sikhulume udaba lomholo ukuthi awuseneli, ababalisi abakwanisi ukuthi baye emsebenzini ngoba izimali ezifunakalayo ukuthi baphile aziseneli. Sikhulume njalo ukuthi ababalisi kumele labo baphiwe ama allowances atshiyeneyo njalo ukuthi ababalisi ngabantu abafuna umsebenzi wabo kodwa imali abayiholayo eye 284 yimali elutshwana ngabe uhulumende ubaholise ngemali ye US Dollar ngoba izitolo sezithengisa ngemali yaphandle” UZhou uphinde wathi bafuna ukuthi ababalisi bathole izimota ngoba besebenzela endaweni ezikhatshana lalapho abahlala khona. “Okunye esikukhulumileyo basithembise ukuthi bazakulungisisa ngokuphangisa Kanye lokuthi obaba labo mama abangababalisi befundisa endaweni ezitshiyeneyo benelise ukuthi basebenzele ndawonye, udaba lokukhuthaza ababalisi abangabesifazane. Okunye bathe bazaqala bayekhuluma labohlangothi lwezemali lenotho yelizwe okunjengokulungisisa udaba lomholo. Bathe bazakhulumisana lesphathamandla sabagogekileyo” Kubikwa kulokuthile okuthembiswe nguMnangagwa ukuba uzakwethula ngesikhathi esifitshane esilandelayo kodwa akula lutho olubambekayo alutshileyo ngodaba lweholo ledollar leMelika. Kunjalo unobhala wePTUZ, umnumzana Raymond Majongwe uthe ababalisi abasoze babuyele emsebenzini kuvulwa izikolo nxa uMnangagwa engefezanga lokho akuthembisileyo emhlanganweni wanamhlanje. Omunye wababalisi uNkosikazi Euginia okade ekhona emhlanganweni loMnangagwa namhlanje uthi benelisile ukumtshela izifiso zabo. Asenelisanga ukukhuluma lesikhulumeli sikaMnangagwa umnumzana George Charamba ngoba ubengadobhi ucingo lwakhe lukamakhalekhukhwini njalo uMnangagwa ngokwakhe uhle wangena komunye umhlangano ngemva kwalowo lababalisi. Umpathintambo wezemfundo uMnu. Paul Mavhima okade ekhona laye kulomhlangano utshele iStudio 7 ukuba uzahlolisisa izikhalazo zababalisi ngoba uhulumende eqakathekisa umsebenzi omkhulu abawenzayo. UMavhima uke watshela umhlangano labaphathi bezikolo ngenyanga ezimbili ezedluleyo owenzelwa uVictoria Falls ukuthi uhulumende akasoze anelise ukukwengezelela iholo lababalisi kumbe ukubahlaula ngedollar leMelika. Asenelisanga ukuthola icele likamphathintambo wogatsha lwezemali uMnu Mthuli Ncube ngalolu daba loba kuviki edluleyo ethe uhulumende akalayo indlela angathola ngayo imali yaphandle yokuholisa izisebenzi zakhe.